Pein Maria Canevâ

O Pein Maria Canevâ (Zena, 19 de dexembre do 1724 - a Scoffæa, 1° de mazzo do 1747) o l'é stæto un militâ zeneise, eröe da Guæra da Succescion Austriaca.

 Biografia 
Figgio do Domenego Canevâ, çentoçinquantasesto duxe da Repubrica de Zena e da Maria Madæña De Franchi. Insemme a-i seu fræ Niccolò Maria e Françesco Maria o l'é stæto ascrito a-a nobiltæ zeneise do 1730. O l'aiva ascì unna seu ch'a se ciammava Maria, ch'a l'à sposou o nòbile Steva Ferretto.

Comme parte da Guæra da Succescion Austriaca, a Repubrica de Zena a l'é intrâ inta guæra contra o regno de Sardegna e l'Austria, e à partî da-o 1745 o Pier Maria o l'ea tra i promotoî, insemme à di atri zoeni patriçi, do reggimento Libertà, ciù tardi Liguria Reale, compòsto solo che da di çittadin da Repubrica.

L'anno apreuvo o rezimento o l'ea impegnou inta defeisa do fòrte de Gavi, unna guarnixon ch'a protezeiva l'intrâ a-a capitale ligure in sciâ Via Postumia. O Canevâ e i seu òmmi se son arreixi a-o nemigo solo che pe ordine do governo zeneise ch'o s'ea arreiso a-o commandante de fòrse austriache Antoniotto Botta Adorno a-i 6 de settembre do 1746.

A-i 5 de dexembre do 1746 l'é comensou o sollevo popolare contra l'invasô austriaco, ch'o l'à avuo o seu prinçipio apreuvo a-a pria tiâ a-e truppe da un figgeu che pe tradiçion o l'ea ciammou co-o nommiagio de Balilla, e dapeu identificou - sensa nisciuña preuva segua - co-o Giovan Battista Perasso. O Canevâ o l'é stæto un di primmi patriçi tiæ drento da-o pòpolo commun inte l'organizzaçion de l'insurreçion, tanto ch'o l'é stæto un di prinçipæ promotoî do Comitato di Defensoî da Libertæ, o còrpo ch'o s'é misso a-a testa de l'insurreçion. A-i 10 de dexembre i austriachi son stæti scorrii do tutto da-a çittæ.

A-i 23 de dexembre o pòsto de defeisa da Croxetta d'Oê o l'é stæto assegnou a-o Canevâ e da-i urtimi giorni do 1746 a-o 1° de mazzo de l'anno apreuvo o l'é arriescio con di mezzi limitæ e de truppe mäsciortie à rexiste a-a prescion de truppe nemighe inti Appennin zeneixi, ascistio da-o Agostin Pinelli.

O Canevâ e e seu truppe a-o 1° de mazzo do 1747 in sciâ cresta tra o Monte Lavagneua e a Còlla de Boaxi an sponciou inderê i austriachi e i l'an missi in fuga, ma à despeto da vittöia militâ in sciô campo un di prexonê o l'é arriescio à sparâghe e ammassâlo, unna targa ancon d'ancheu a ô commemora a-a vexiña Scoffæa.

O còrpo o l'é stæto stramuou à Zena donde o l'é stæto assotterrou inta Gexa de Santa Maria de Castello.

O Canevâ, insemme a-o Balilla e a-o Lorenzo Barbarossa, o l'é tegnuo pe un di eröi da rexistensa zeneise contra l'invasô austriaco e into poema curto Libeaçion de Zena, de un autô anònimo, o l'é reportou comme a figua prinçipâ do sollevo zeneise.

 Nòtte 

 Bibliografia 


 Atri progetti 

 Ligammi de feua 

 O testo intrego da Libeazion dra Sittæ de Zena in sce Wikisource

Categorîa:Biografìe
Categorîa:Çitén da Repùbrica de Zêna
Categorîa:Goære